‘Heelwat vangplekke’ in fisika-vraestel(Argieffoto) Die eerste wetenskapvraestel (fisika) in vanjaar se matriekeindeksamen het nie só goed afgeloop soos sommige matrieks graag sou wou hê dit moes nie. Daar heers ook kommer oor die afdruk van die Afrikaanse weergawe van die vraestel. “Ek het nie baie lekker geskryf nie,” sê Nelana Roux, ’n matriekleerder aan Salomon Senekal Hoërskool op Viljoenskroon in die Vrystaat. Sy vertel dat sy veral gesukkel het met elektrostatika en die vraag oor stroombane. “Daar was ook ŉ paar vangplekke weens die manier waarop sommige van die vrae gestel is.” Celeste Labuschagne, vakspesialis by die Solidariteit Skoleondersteuningsentrum, sê die vraag oor elektrostatika is “interessant” gestel. Sy glo egter die vraestel was heel billik. “Leerders moes by van die kort vrae hul manipulasie van veranderlikes in formules goed kon toepas. “Wat egter kommerwekkend is, is dat die vraestel wat ek onder oë gehad het, nie goed afgedruk is nie en die lading op die sfeer wat gegee is, was nie mooi duidelik nie. Leerders word gevra om die ander sfeer se lading as positief of negatief te identifiseer. Hulle kan dit egter nie doen sonder die gegewe lading se teken nie.” Labuschagne sê daar sal ondersoek gedoen moet word of dit slegs een vraestel is wat sleg afgedruk het en of ál die fisikavraestelle in Afrikaans geraak is. Sy wil ook weet of daar errata gegee is vir die probleem. Nicky van Zyl, ’n matriekleerder aan Paarl Girls’ High School in die Wes-Kaap, sê die vraestel was nie uitermatig maklik óf moeilik. “Dit was ’n goeie mengsel van albei,” voel sy. Sy het egter ook met elektrostatika gesukkel. Matrieks het drie uur gehad om die vraestel van 150 punte af te lê. Roux meen dit was oorgenoeg tyd om die vraestel te voltooi. Sy is ook tevrede met die hoeveelheid tyd en moeite wat sy vooraf ingesit het. “Daar was niks waarvoor ek anders kon leer om meer voorbereid te wees vir vandag nie.” Matrieks lê Maandag die chemievraestel af.